ספקטר

רקע

שם הסרט "Spectre" (ראשי תיבות של SPecial Executive for Counter-intelligence, Terrorism, Revenge and Extortion = הנהלה מיוחדת למודיעין נגדי, טרור, נקמה וסחיטה) מתכתב עם ארגון הטרור הבינלאומי הבדיוני שיצר מחבר ג'יימס בונד, איאן פלמינג, בסדרת הספרים (לראשונה בכדור הרעם) ואוזכר בכמה מסרטי הסדרה בשנות ה-60.
על פי המחבר, הארגון, אשר מוגדר כא-פוליטי, החל את דרכו כקבוצה קטנה של טרוריסטים שהלכה וצברה עוצמה בינלאומית, שבשיאה מיקמה את המפקדה שלה על אי בודד. מנהיג הארגון היה הנבל המפורסם ביותר בתולדות הסדרה, ארנסט בלופלד, שהתמודד מול בונד במהלך שישה סרטים שונים החל ב"מרוסיה באהבה" ועד "לעינייך בלבד". על פי פרסומים שונים שהופצו בשלבי ההפקה המוקדמים, דמותו של כריסטוף ואלץ (שנקרא פרנץ אוברהאוזר) הוא בעצם דמותו של בלופלד עצמו, אויבו המושבע של בונד.

עלילת הסרט

במהלך משימה במקסיקו סיטי אותה מבצע ג'יימס בונד בהוראתה הלא רשמית של M הקודמת, הוא הורג 2 אנשים ומונע פיצוץ באצטדיון העיר. בעודו עושה כן, הבניין שבו הוא נמצא מתפוצץ וקורס בעוד בונד יוצא למרדף אחר מרקו סקיארה, מתנקש ששרד את הפיצוץ. סקיארה מצליח לעלות על מסוק אך בונד קופץ על המסוק ולאחר מאבק משליך את סקיארה והטייס מהמסוק תוך שהוא מצליח לגנוב טבעת שסקיארה ענד לאצבעו ובה סמל תמנון פרוש זרועות. בשובו ללונדון, בונד מקבל הוראה על ידי M הנוכחי לחדול מפעילות ביון בשטח, בעוד M עצמו מתמודד במאבק פוליטי מול C, ראש שירות הביון המשולב, המנסה להוביל מהלך לאיחוד סוכנות הביון MI6 עם שירות הביטחון MI5, כשבנוסף, C משוכנע כי יש ליצור את 'תשעת העיניים', הסכם לשיתוף פעולה מודיעיני בין 9 מדינות ובכך לסגור את אגף "00" בתהליך, אגף של סוכנים בעלי רישיון להרוג, ביניהם משרת ג'יימס בונד.
בונד ממרה את פיו של M ויוצא לרומא כדי להשתתף בהלווייתו של סקיארה. בהלוויה הוא פוגש את אלמנתו של סקיארה, המובילה אותו לארגון ספקטר. במפגש הארגון בונד נחשף, ונמלט במרדף מכוניות ברחובות רומא, כאשר אדון הינקס, שכיר חרב של הארגון, רודף אחריו. איב מאניפני, שכרגע היא עוזרתו של M, מפנה את בונד לאדון וואייט, חבר לשעבר בארגון קוונטום, שמתברר כארגון-בן של ארגון ספקטר.
בונד יוצא לאוסטריה, למצוא את אדון וואייט והוא מוצא אותו גוסס מהרעלה רדיואקטיבית. וואייט מפנה אותו לבתו הפסיכולוגית, ד"ר מדלן סוואן, שתיקח אותו אל 'האמריקאי' (במטרה להגיע לראש ארגון ספקטר). בונד מוצא אותה בקליניקה ועוזר לה להימלט מאדון הינקס. השניים פוגשים את Q שמגלה כי הטבעת של סקיארה מכילה קבצים דיגיטליים הקושרים לפרנץ אוברהאוזר, מנהיג הארגון ולשלוש משימות קודמות של בונד. סוואן מספרת להם על ספקטר וש'האמריקאי' הוא בעצם שמו של בבית מלון במרוקו.
בונד וסוואן יוצאים לטנג'יר, מרוקו ומשתכנים בסוויטה במלון, שבה אביה נהג להשתכן מדי שנה. בונד מגלה שאדון וואייט בנה חדר נסתר שמכיל קלטות וידאו, תצלומים ומפות ונ"צ שמובילות אותם ליעדם הבא. באמצעות רכבת הם נעים לעבר הנקודה, בדרכם גם מותקפים על ידי הינקס. הם מגיעים למתקן מבצעים המצוי במדבר בצפון אפריקה, שם הם פוגשים את פרנץ אוברהאוזר, שמתברר כמנהיג הארגון וכבנו של אדם שאימץ את בונד בילדותו לאחר מות הוריו של בונד. פרנץ מציג בפני בונד כי ספקטר ביימו פיגועי טרור ברחבי העולם כדי ליצור צורך בתוכנית 'תשע העיניים' מה שייתן לספקטר ובלופלד שליטה על מערכות האבטחה בעולם כולו. זאת ועוד, C הוא חבר בארגון ספקטר שדאג לספק מידע מודיעיני איכותי מתוך מאגרי המידע של שירותי הביון הבריטיים לארגון ספקטר. אוברהאוזר גם מתוודה כי שמו האמיתי הוא ארנסט סטאברו בלופלד וכי הוא הרג את אביו הנס אוברהאוזר, זייף את מותו שלו לפני 20 שנים והוא בעצם אחיו החורג של בונד. מתוודה כי הארגון שלו עמד מאחורי פעולותיהם של ראול סילבה, לה שיפרה, וספר לינד וארגון קוונטום - כולם היו סוכנים של ספקטר. בונד וסוואן מצליחים להימלט, כאשר במנוסתם הם הורסים את המתקן ובלופלד נותר מצולק.
בשובם ללונדון, בונד וסוואן פוגשים את ביל טאנר, M, Q ומאניפני; הם יוצאים לעצור את C ולעצור את הרצתה של תוכנית 'תשעת העיניים'. בדרכם הם מותקפים ובונד נחטף בידי אנשיו של בלופלד. M והאחרים נמלטים ויוצאים להמתין ל-C במשרדו, על מנת לעצרו ולסגור את מיזם 'תשעת העיניים'. במהלך מאבק קל, C נהרג.
בונד נלקח להריסות מטה ה-MI6, שעומד נטוש לאחר המתקפה שאירעה מאז סקייפול, הוא מצליח להימלט מחוטפיו, אולם הוא פוגש את בלופלד שעטוף סביב תא זכוכית חסין כדורים שמספר לו כי המבנה עומד להתפוצץ עם סוואן המוסתרת בתוכו. בונד מוצא אותה והשניים מצליחים להימלט על סירה על מימי נהר התמזה. הם רודפים אחר בלופלד, שנמלט על מסוק ומפילים אותו. המסוק מתרסק אל תוך גשר ווסטמינסטר, בלופלד נותר פצוע אנושות, וזוחל כדי לנסות ולהימלט מהמקום בעוד בונד מגיע ומתעמת עמו באיומי אקדח, בלופלד מנסה לומר לו להורגו אך כשבונד לחץ על ההדק, מתגלה כי הקליעים באקדחו נגמרו והוא מותיר את בלופלד להיעצר על ידי M והוא עוזב עם סוואן.

פיתוח וצילומים

צילומי הסרט החלו ב-8 בדצמבר 2014 והתקיימו במקסיקו, אוסטריה, מרוקו, איטליה ולונדון.
כריסטוף ואלץ לוהק לגילום דמותו של "אוברהואזר", הנבל בסרט, שיהיה כנראה גרסה מחודשת של ארנסט סטאברו בלופלד, הסרט יציג שתי נערות בונד: לוצ'יה סקיארה בגילומה של מוניקה בלוצ'י ומדלן סוואן בגילומה של לאה סדו. דייב בטיסטה יגלם גם הוא דמות חדשה בשם מר הינקס. וע"פ שמועות, דווח כי דמותו של בטיסטה גם מהווה ככל הנראה גרסה מחודשת של נבל בונד אחר: מלתעות, שהיה בגילומו של השחקן המנוח ריצ'רד קיל.
באירוע חשיפה לעיתונאים ב-5 בדצמבר 2014 שנערך באולפני פיינווד, נחשף רכב ה-DB10 של אסטון מרטין כרכבו הרשמי של בונד בסרט. דגם האסטון מרטין DB10, הוא מכונית שעוצבה ופותחה במיוחד עבור הסרט ויוצרה ב-10 יחידות בלבד, כולן לשימוש הצילומים של הסרט.
לצד דגם "האסטון מרטין DB10", מכונית הקונספט ה"יגואר C-X75" הוצגה בסרט
צילומי הסרט הושלמו ב-5 ביולי 2015 לאחר 128 ימי צילום.

שחרור הסרט

הסרט הוקרן בבכורה עולמית בלונדון ב-26 באוקטובר 2015 בבריטניה ובאירלנד. לאחר מכן הוקרן הסרט בבתי הקולנוע ברחבי העולם ב-6 בנובמבר. לאחר ההכרזה על תחילת הצילומים אולפני פרמאונט הכריזו כי הסרט "משימה בלתי אפשרית: אומת הנוכלים" יעלה לאקרנים קודם לכן כדי להימנע מתחרות על ההכנסות בקופות. במרץ 2015 תאגיד IMAX הכריז כי הסרט יוקרן באיימקס.

שיווק

בדצמבר 2014 הוכרז במסיבת עיתונאים על תחילת הצילומים והוצגה מכונית האסטון מרטין דגם DB10 כרכבו הרשמי של בונד, כאשר אסטון מרטין ייצרה 10 דגמים בלבד לכבוד הצילומים, זאת כצעד לציון 50 שנה לשיתוף הפעולה בין סרטי בונד לאסטון מרטין.
צוות השחקנים הוכרז במרץ 2015 והצילומים החלו כבר באותו החודש. הטיזר טריילר הראשון פורסם אף הוא באותו חודש והקדימון המלא פורסם ביולי 2015.